NaiveNeuron/SloPal huggingface dataset:
P. Hrušovský, predseda NR SR: (2003-06-17):
Panie poslankyne, páni poslanci, nie sú ďalšie návrhy na zmenu alebo doplnenie programu, preto pristúpime k hlasovaniu o jednotlivých návrhoch. Pán poslanec Maxon podal päť pozmeňujúcich návrhov. Prvým pozmeňujúcim návrhom žiada, aby z rokovania schôdze boli vypustené body 3 a 7. Prosím, prezentujme sa  a hlasujme. (Hlasovanie.) Prítomných je 140 poslancov, za 64, proti 53, zdržalo sa 21, nehlasovali 2. Neschválili sme návrh. Druhý návrh - vypustiť body 4 a 8. Prosím, prezentujme sa a hlasujme. (Hlasovanie.) Prítomných je 140 poslancov, za 64, proti 53, zdržalo sa 21, nehlasovali 2. Neschválili sme návrh. Ďalší návrh - vypustiť body 5 a 9. Hlasujeme. (Hlasovanie.) Prítomných je 141 poslancov, za 65, proti 54, zdržalo sa 20, nehlasovali 2. Neschválili sme návrh. Ďalší návrh - vypustiť body 6 a 10. Prezentujme sa, páni poslanci. Hlasujeme. (Hlasovanie.) Prítomných je 139 poslancov, za 63, proti 55, zdržalo sa 19, nehlasovali 2. Návrh sme neschválili. Ďalší návrh - prerokovať navrhovaný bod 42 ako bod č. 3. Prosím, prezentujme sa a hlasujme. (Hlasovanie.) Prítomných je 139 poslancov, za 66, proti 45, zdržalo sa 26, nehlasovali 2. Návrh sme neschválili. Ďalšie dva návrhy podal pán poslanec Jarjabek. Prvý, ktorým žiada informáciu ministra kultúry o zabezpečení plynulej dostavby nového areálu Národného divadla v roku 2004 a harmonogram začatia rekonštrukcie Slovenskej filharmónie a Slovenskej národnej galérie schválený vládou Slovenskej republiky v roku 2002. Prosím, prezentujme sa a hlasujme. (Hlasovanie.) Prítomných je 139 poslancov, za 80, proti 18, zdržalo sa 34, nehlasovali 7. Návrh sme schválili. Ďalší návrh - pán poslanec žiada informáciu ministra zahraničných vecí o realizácii článkov týkajúcich sa kultúry v platných medzivládnych zmluvách Slovenskej republiky v rokoch  2000 až 2002. Prosím, prezentujme sa a hlasujme. (Hlasovanie.) Prítomných je 140 poslancov, za 71, proti 18, zdržalo sa 44, nehlasovali 7. Návrh sme schválili. Panie poslankyne, páni poslanci, predtým, ako dám hlasovať o desiatich návrhoch pána poslanca Hoptu, dovoľte mi, aby som privítal na balkóne Národnej rady Slovenskej republiky delegáciu hospodárskeho výboru parlamentu Českej republiky vedenú jej predsedom Jozefom Hojdarom. (Potlesk.) Pán poslanec Hopta navrhol desať návrhov, ktorými navrhuje postupne vyradiť z rokovania 13. schôdze Národnej rady Slovenskej republiky body č. 3. Prosím, prezentujme sa a hlasujme. (Smiech v sále.) Páni poslanci, pán poslanec Maxon podal v kombinácii hlasovať o bodoch 3 a 7. Pán poslanec Hopta, chcete hlasovať o každom bode, o každom návrhu jednotlivo? I. Hopta, poslanec: Áno. (Ruch v sále.)
Mizík, Stanislav, poslanec NR SR (2022-02-15):
Ďakujem za slovo. Pán Pročko, obrovský omyl, čo ste vraveli na začiatku vašej vášnivej rozpravy. To, čo ste vraveli na začiatku, tam ste jednoducho mimo, ale áno, mnohí chodia na súdy raz za život, ale mnohí zas častejšie, ako by sa patrilo. Napríklad to môže vyplývať aj z ich pracovného zaradenia. Ešte raz vám poviem, neviem, či ste tu bol, keď som to raz dnes už hovoril, sú oblasti, kde človek nemá vlak, lebo tam sú železnice zrušené. Autobusové spojenia sú komplikovanejšie ako najťažšia krížovka. Ešte jedna skutočnosť, pán Pročko. V predchádzajúcej rozprave sa hovorilo o súde, súde zrekonštruovanom, s podstatne väčšou kapacitou, na ktorý bol určený, čo sa bude časovo amortizovať, aby sa potom predalo vybranému záujemcovi dopredu vybranému? A potom ste sa nerozčuľoval nad tým, že je tam v tomto návrhu zákona výraz pracovisko. Napríklad v Revúcej pri gete je súd, bude tam tzv. pracovisko, čo sa tam bude riešiť? Budú sa tam riešiť krádeže alebo len znásilnenie, alebo čo sa bude na tom pracovisku riešiť? Toto ste sa mal spýtať, ja sa zároveň pýtam ministerky. Ďakujem.
Bugár, Béla, podpredseda NR SR (2016-10-26):
Vyhlasujem rozpravu o tomto bode programu za skončenú. Pani navrhovateľka, chcete zaujať stanovisko? Nie, ďakujem. Pán spravodajca? Nie, ďakujem. Prerušujem rokovanie o tomto bode programu. A teraz nasleduje prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých ďalších zákonov a zákona č. 250/2012 Z. z. o regulácii v sieťových odvetviach (tlač 265). Za navrhovateľov pán poslanec Galek. Nech sa páči, máte slovo. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov , tlač 265.)
T. Lebocký, poslanec: (2010-04-27):
Vysvetli, prosím ťa pekne, tomuto auditóriu a plénu Národnej rady, ako to vlastne bolo v tom roku 2004. Ešte raz opakujem, som na živom portáli online maďarského Népszabadságu, kde sa spomína, kto, akou formou a na základe čoho sa dohodli na užívaní Tokajskej vinohradníckej oblasti. Si tam spomínaný ty a pán vtedajší minister, teda bol si vtedy ministrom pôdohospodárstva, Németh Imre za Maďarsko. Spomína sa tam, čo všetko musí slovenská strana urobiť za to, aby mohla užívať Tokajský vinohradnícky región takto kvalifikovaný na výmere 565,2 ha. Ja dobre viem, že v rámci týchto rokovaní, keď si ty zastupoval záujmy Slovenska, prišlo Slovensko minimálne o 200 hektárov Tokajskej vinohradníckej oblasti. To je jedna vec. Ale čo je veľmi dôležité a najdôležitejšie, v tomto istom článku, teraz v živom, na internete uvedenom sa konštatuje ústami Dékány Andrása, čo je hovorca súčasného maďarského ministra pôdohospodárstva, že vzhľadom na to, že bývalá vláda neplnila tie záväzky, ku ktorým sa zaviazala pri dohode bývalých ministrov, tak Ficova vláda sa toho chytá a že sú spokojní s tým, ako sa to rozvíja. Tak nám teda vysvetli, že do akej pozície ochrancu sa ty tu vlastne staviaš teraz? O čo vlastne ide? Ďakujem. (Potlesk.)
Ďuriš Nicholsonová, Lucia, podpredsedníčka NR SR (2018-11-30):
S reakciou na faktické pani poslankyňa Milanová.
Antošová, Eva, poslankyňa NR SR (2017-10-18):
Áno, ďakujem za slovo. Pán kolega, ja len toľko, že keby sme rozmýšľali takým štýlom ako vy, tak by naozaj ako nič neurobíme, pretože vždy je tu nejaký medzistav. Platí starý zákon, potom je nejaké obdobie, kedy nadobudne nový zákon účinnosť, hej? Ale vy už dopredu vnímate alebo beriete podnikateľov alebo podniky, ktoré hospodária na poľnohospodárskej pôde, ako všetkých špekulantov. Ale to nie je pravda, a preto si myslím, že ten návrh, ktorý pán poslanec Gál predložil, je správny. Ďakujem.
Vaľová, Jana, poslankyňa NR SR (2015-06-30):
Ďakujem veľmi pekne. Pán predseda, ja by som chcela povedať, že myslím si, že predseda parlamentu si plní svoje povinnosti. Ale poprosila by som aj ostatných poslancov, aby sa viacej sústredili na hlasovanie, aby sa naozaj koncentrovali, a ak majú problémy s technikou, tak nech teda naozaj to neprednášajú predsedovi parlamentu, je tu štáb technikov, aby si to vyriešili. A naozaj si myslím, že poslanci sa niektorí nevenujú hlasovaniu a potom zbytočne tu zavádzajú všetkých poslancov a celú snemovňu. Takže poprosím všetkých. Ďakujem pekne.
Bugár, Béla, podpredseda NR SR (2016-10-14):
Pán poslanec bol posledný, ktorý sa prihlásil ústne do rozpravy, preto vyhlasujem rozpravu za skončenú. Pán minister, chcete? Nie, ďakujem pekne. Pán spravodajca? Nie. Prerušujem rokovanie o tomto bode programu. Teraz pristúpime k druhému čítaniu o návrhu na vyslovenie súhlasu Národnej rady Slovenskej republiky s Protokolom o zmene a doplnení Dohody o založení Medzinárodnej investičnej banky a jej Štatútu (tlač 249). Pán minister financií, nech sa páči, máte slovo.
Hlina, Alojz, poslanec NR SR (2013-10-24):
Prosím vás pekne, ešte budem, chcem jednu minútu. § 34 hovorí: „Procedurálny návrh. Poslanci majú právo podávať procedurálny návrh, ktorý sa týka spôsobu prerokúvania veci, časového a vecného postupu rokovania národnej rady s výnimkou hlasovania o veci samej. Vystúpenie poslanca nemôže trvať viac ako minútu.“ Prosím vás, povedzte mi, kde tam je, že musím naformulovať návrh, o ktorom sa dá hlasovať?
Bugár, Béla, podpredseda NR SR (2017-10-13):
Ďakujem. Otváram rozpravu k týmto dvom bodom programu. Nedostal som žiadnu písomnú prihlášku, preto evidujem, teda otváram možnosť sa prihlásiť ústne do rozpravy. Pani poslankyňa Remišová a ako vidím pán, teda pán navrhovateľ Grendel. Končím možnosť sa prihlásiť do rozpravy. Pán navrhovateľ, môžem dať slovo najprv pani Remišovej? (Reakcia navrhovateľa.) Dobre. Tak nech sa páči, tak máte slovo vy, keď ona to chce. Nech sa páči.
R. Kaliňák, poslanec: (2003-01-14):
Predseda Národnej rady Slovenskej republiky svojím rozhodnutím číslo 103 z 23. decembra 2002 pridelil predmetný návrh na prerokovanie Výboru Národnej rady Slovenskej republiky pre obranu a bezpečnosť. Výbor Národnej rady Slovenskej republiky pre obranu a bezpečnosť predložený návrh prerokoval na svojej schôdzi 9. januára 2003, kde v prijatom uznesení súhlasil s návrhom a odporučil Národnej rade Slovenskej republiky, aby v súlade s čl. 86 písm. k) Ústavy Slovenskej republiky vyslovila súhlas s predĺžením pôsobenia ženijnej jednotky ozbrojených síl Slovenskej republiky v operácii Trvalá sloboda v Afganistane. Pán predseda, poprosím vás, aby ste otvorili k tomuto bodu rokovania rozpravu.
Hazucha, Ivan, poslanec NR SR (2024-09-25):
Ďakujem pekne. Vážený pán predsedajúci, vážené panie poslankyne, vážení páni poslanci. Dovoľte mi ako určenému spravodajcovi Výboru Národnej rady Slovenskej republiky pre ľudské práva a národnostné menšiny uviesť správu výboru k návrhu na voľbu člena Správnej rady Ústavu pamäti národa, tlač 459. 20. septembra 2024 v súlade s ustanoveniami zákona č. 553/2002 Z. z. o sprístupnení dokumentov o činnosti bezpečnostných zložiek štátu z rokov 1939 až 1989 a o založení Ústavu pamäti národa a o doplnení niektorých zákonov v znení neskorších predpisov (zákona o pamäti národa) zaniká členstvo člena Správnej rady Ústavu pamäti národa Juraja Buzalku, zvoleného Národnou radou Slovenskej republiky. V zmysle § 12 ods. 2 citovaného zákona je ustanovené, že po zániku členstva člena správnej rady volí nového člena ten orgán, ktorý volil predchádzajúceho. Vzhľadom na vyššie uvedené skutočnosti Výbor Národnej rady Slovenskej republiky pre ľudské práva a národnostné menšiny predkladá návrh na voľbu člena Správnej rady Ústavu pamäti národa na šesťročné funkčné obdobie. Výbor na návrh predsedníčky výboru pani Lucie Plavákovej uznesením stanovil lehotu na podanie návrhov na kandidátov a kandidátky do 23. augusta 2024. Do tejto lehoty boli výboru podané nasledovné návrhy v abecednom poradí. Mgr. Jozef Dermek, PhD., Dr. Miroslav Kocúr, PhD., Prof. Dr. Martin Pekár, PhD. Do uvedenej lehoty bola podaná i ďalšia nominácia kandidátky, avšak navrhovateľka svoj návrh kandidátky listom z 9. septembra 2024 vzala späť. Výbor prerokoval návrhy na kandidátov na svojej 21. schôdzi dňa 10. septembra 2024 a svojím uznesením č. 34 konštatoval, že navrhnutí kandidáti spĺňajú podmienky podľa § 11 zákona o pamäti národa. Výbor Národnej rady Slovenskej republiky pre ľudské práva a národnostné menšiny odporúča Národnej rade Slovenskej republiky, aby 1. zvolila člena Správnej rady Ústavu pamäti národa z predložených návrhov a 2. uskutočnila opakovanú voľbu na ďalšej riadnej schôdzi Národnej rady Slovenskej republiky v prípade, že vo voľbe nebude zvolený člen Správnej rady Ústavu pamäti národa s tým, že do opakovanej voľby postupujú všetci nezvolení kandidáti. Prílohou správy je aj návrh na uznesenie Národnej rady Slovenskej republiky. Ďakujem pekne, pán predseda, otvorte, prosím, rozpravu.
S. Kahanec, poslanec: (2007-09-19):
Národná rada Slovenskej republiky uznesením č. 408 z 19. júna 2007 pridelila vládny návrh zákona o obchodovaní s tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie (tlač 304), na prerokovanie v druhom čítaní vo výboroch do 6. septembra 2007 a v gestorskom výbore do 7. septembra 2007, a to Ústavnoprávnemu výboru Národnej rady Slovenskej republiky, Výboru Národnej rady pre financie, rozpočet a menu, Výboru Národnej rady Slovenskej republiky pre hospodársku politiku. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o obchodovaní s tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie, prerokovali výbory, ktorým bol pridelený na prerokovanie, nasledovne. Ústavnoprávny výbor Národnej rady Slovenskej republiky prerokoval návrh zákona 5. septembra 2007 a uznesením č. 208 odporučil Národnej rade Slovenskej republiky návrh zákona schváliť so zmenou uvedenou v uznesení. Výbor Národnej rady Slovenskej republiky pre financie, rozpočet a menu prerokoval návrh zákona 5. septembra 2007 a uznesením č. 177 odporučil Národnej rade Slovenskej republiky návrh zákona schváliť spolu s pozmeňujúcim návrhom uvedeným v prílohe uznesenia. Výbor Národnej rady Slovenskej republiky pre hospodársku politiku uznesením č. 189 zo 4. septembra 2007 odporučil Národnej rade Slovenskej republiky návrh zákona schváliť so zmenami a doplnkami uvedenými v prílohe uznesenia. Z uznesení výborov Národnej rady Slovenskej republiky uvedených pod bodom III tejto správy vyplynulo 16 pozmeňujúcich návrhov, ktoré máte uvedené v spoločnej správe (tlač 304a), kapitole IV. Sú to pozmeňujúce návrhy 1 až 16. Gestorský výbor v súlade s § 79 ods. 4 písm. e) rokovacieho poriadku odporúča Národnej rade Slovenskej republiky o bodoch 1 až 16 hlasovať spoločne s odporúčaním schváliť ich. Gestorský výbor taktiež na základe stanovísk výborov v súlade s § 79 ods. 4 a § 83 rokovacieho poriadku odporúča Národnej rade Slovenskej republiky vládny návrh zákona o obchodovaní s tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie, schváliť. Spoločná správa výborov Národnej rady Slovenskej republiky o výsledku prerokovania vládneho návrhu zákona o obchodovaní s tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie (tlač 304a), v druhom čítaní bola schválená uznesením č. 198 z 11. septembra 2007. Súčasne ma výbor poveril ako spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona a poveril ma právomocami podľa § 81 ods. 2, § 83 ods. 4, § 84 ods. 2 a § 86 rokovacieho poriadku. Ďakujem pekne. Pán predsedajúci, otvorte, prosím, rozpravu.
V. Veteška, podpredseda NR SR: (2004-07-06):
K. Fajnor, poslanec: Ďakujem pekne, pán predsedajúci. Ja by som si dovolil podporiť pána Bódyho, a to hlavne v tej časti, kde hovoril o tom, že monopoly obyčajne investujú peniaze v inej krajine. Áno, je to pravda. Ale treba si uvedomiť, že keby sme túto všeobecne platnú pravdu aplikovali v celej ekonomike, tak by bola dnes situácia iná. Nedá sa totižto zdravotníctvo z kontextu celej ekonomiky vytrhnúť. Treba povedať, ak by sme neboli predali prirodzené monopoly, z tých ziskov sme mohli výdatne dotovať zdravotníctvo, a pokiaľ by sme všetky diery v zdravotníctve efektívne upchali, tak sme sa dnes nemuseli baviť o takzvanej reforme, ktorá zníži zdravotnú starostlivosť našich občanov, zdraví budú len tí, ktorí budú bohatí, ale sme sa mohli baviť o tom, akú kvalitu na začiatku 21. storočia občania Slovenskej republiky budú mať. Mohli sme sa baviť o tom, že Fakultná nemocnica na Rásochách mohla byť, obrazne povedané, štátnym sanatóriom pre 5,1 milióna obyvateľov, mala to byť alma mater našej medicíny, a nie to, čo, žiaľ, vidíme, tú ruinu, ktorá je tam, kde dnes fakultná nemocnica funguje. Takže aj o tomto je to, o celom komplexe otázok. Ďakujem pekne.
Kuffa, Štefan, poslanec NR SR (2014-12-09):
Očuj, Dodo, aby si bol spokojný, tak ti podporím tento návrh zákona. Však áno, však ja reagujem na predrečníka. Ja si ťa vážim, aj ťa mám rád, pán kolega, ale aby si akceptoval aj tie iné názory, však ešte máš tuná sériu tých zákonov, však si vystúpil už v záverečnej reči, nemohol som na teba reagovať, prepáčte, možno tak sa nedržím celkom toho rokovacieho poriadku.
Laurenčík, Milan, podpredseda NR SR (2020-07-15):
To bol jediný písomne prihlásený. Teraz sa pýtam, či sa chce niekto prihlásiť do rozpravy ústne. Končím možnosť. Štyria páni poslanci sa prihlásili. Nech sa páči ako prvý, pán poslanec. (Reakcia z pléna.) O slovo vystúpiť v rozprave požiadal pán podpredseda Šeliga, nech sa páči.
O. Nachtmannová, poslankyňa: (2008-06-18):
Ja by som na to odpovedala takýmto spôsobom. Určite pre mnohé subjekty priniesol značné benefity. Keď si len vezmeme tabuľku, ako sa vyvíjali mzdy. Nebudem spomínať všetky roky, lebo nemám na to dostatok času. Ale zoberme si Predstavenstvo Veriteľa, a. s. Priemer na osobu za mesiac roku 2005 – 141 809 korún. Odmena na jedného člena predstavenstva v tomto roku – 78 333 korún. Rok 2006. Priemer na osobu za mesiac 875 370 korún. Dobre počujeme. Tu je úplne raketový nárast mzdy, pretože za rok 2006 bol mesačný nárast na mzdu, teda medziročne nám narástli mzdy o 617 %. Ďalej odmeny za rok 2006, tie som ešte neilustrovala. Na člena predstavenstva mesačne 622 393 korún. A napríklad, ešte mám čas, v roku 2006 maximum na osobu za mesiac členovi predstavenstva, neviem, komu to bolo, či to bolo predsedníčke predstavenstva, ktorá následne bola likvidátorkou spoločnosti, bolo vyplatené 3 228 377 korún. Takže skutočne mnohým subjektom priniesol značné benefity Veriteľ, akciová spoločnosť. Ďakujem. (Potlesk.)
Janckulík, Igor, poslanec NR SR (2019-03-27):
Ďakujem. Ja len chcem upozorniť, že štát nám to nedáva za jedno euro, lebo štát nám tam odovzdáva toto letisko s dlhom zhruba 500-tisíc euro. Takže zadarmo to nie je. A tak ako som spomínal, že Žilinský samosprávny kraj v minulosti odovzdal toto vlastne letisko štátu za jedno euro, takže teraz si to vymieňame teoreticky. I keď viem, že štát tam za tie roky investoval nemalé finančné zdroje. Ďakujem.
Kočiš, Eduard, poslanec NR SR (2023-03-17):
Veľmi pekne ďakujem za slovo, pán predsedajúci. Zdravá mládež a zdravé deti sú takým krásnym prísľubom do budúcnosti. A v tomto ja naozaj budem zastávať len jeden názor, a to, že tretia hodina telesnej výchovy neublíži žiadnemu dieťaťu. Práve naopak, každému dieťaťu tretia hodina telesnej výchovy len pomôže. V krátkosti to vysvetlím na jednoduchých príkladoch. Častokrát tu zaznieva taká, taká floskula, že rodičia ospravedlnia svoje dieťatko z hodín telesnej výchovy preto, že si myslia, že si tam nejakým spôsobom ublíži. Ak rodič prostredníctvom pediatra bráni dieťaťu v pohybe a v telesnej zdatnosti v rámci hodín telesnej výchovy, tak mu vlastne vedome ubližuje. Jeden taký príklad nedávno, že mamička ospravedlnila svoje dieťa na hodine telesnej výchovy, a to s takým krásnym odôvodnením, aby ho pani učiteľka ospravedlnila, pretože Janko, keď cvičí, tak sa potí. To je taká istá sprostosť, ako keď bolo tuná obhajované to, že nemáme telocvične, tak deťúrence nemôžu mať tretiu hodinu telesnej výchovy. Cvičiť sa dá aj na chodbe. Cvičiť sa dá aj vonku. Nie je potrebná k tomu telocvičňa. Ale je potrebné to, aby dieťa, ktoré je naozaj, a sú na tieto deti naše kladené dosť silné a dosť ťažké nároky v rámci toho psychického pôsobenia v škole a kadejakého memorovania vedomostí, tak je potrebné, aby si to dieťatko aj takto fyzicky oddýchlo. A jednoducho ten mozog pracuje úplne inak. Ak je trocha viac zaťažený, tak aj tie informácie a tie vedomosti sa mu dokážu do toho detského mozgu trošku viacej a rýchlejšie skĺbiť. Čiže naozaj nehľadajme v tomto prípade možnosti, akým spôsobom by sme to nevedeli urobiť, ale práve naozaj možnosť, ako to urobiť vieme a vieme to spraviť.
Pellegrini, Peter, podpredseda vlády SR pre investície a informatizáciu (2017-09-07):
Ďakujem pekne. Vážený pán poslanec, dovoľte, aby som vám v mene pána ministra Kažimíra odpovedal na vašu otázku. Vláda Slovenskej republiky schválila Operačný program Efektívna verejná správa svojím uznesením č. 228 zo dňa 14. 5. 2014 a Ministerstvo vnútra Slovenskej republiky je riadiacim orgánom tohto operačného programu a vypracovalo v spolupráci s partnerskými organizáciami tento program. Operačný program je programovým dokumentom národného charakteru, na základe ktorého bude poskytovaná pomoc Európskeho sociálneho fondu v programovom období ´14 až ´20 s cieľom vytvoriť podmienky na poskytovanie kvalitných a dostupných verejných služieb efektívnym spôsobom v každej fáze života, resp. podnikania ich prijímateľov. Prioritná os č. 1 „Posilnené inštitucionálne kapacity a efektívna verejná správa“ obsahuje nasledujúce ciele: - skvalitnené systémy a optimalizované procesy verejnej správy, - modernizované ľudské zdroje a zvýšenie kompetencie zamestnancov, - transparentné a efektívne uplatňovanie pravidiel verejného obstarávania. Toľko krátky popis operačného programu. A teraz k tomu navýšeniu. Keďže sa jedná o EÚ prostriedky a spolufinancovanie tretieho programového obdobia, ktoré boli presunuté z minulých rokov, kedy boli rozpočtované na daný účel, to znamená, nakoľko sa tretie programové obdobie ešte len rozbieha, prostriedky z minulých rokov neboli čerpané a v zmysle § 8 o rozpočtových pravidlách verejnej správy boli presunuté v sume 48 242 949,74 eur. Na tomto podprograme boli v priebehu prvých 8 mesiacov v roku 2017 zatiaľ čerpané prostriedky v sume 222-tisíc, čo dáva zasa veľký predpoklad, že k podobnému navýšeniu v priebehu roka 2018 zase dôjde a bude spôsobené tým posunom a nečerpaním v rokoch predchádzajúcich. Čiže ide len o presun v rámci prostriedkov Európskej únie a financovania príslušného k tomuto. Ďakujem.
Štefanec, Ivan, poslanec NR SR (2012-04-04):
Sľubujem. (Potlesk.)
Laššáková, Jana, podpredsedníčka NR SR (2012-05-11):
Ešte predtým, pán poslanec, s faktickou poznámkou sa prihlásil pán poslanec Vašečka. Nech sa páči. Poprosím, zapnite pána poslanca Vašečku.
Dostál, Ondrej, poslanec NR SR (2019-12-04):
Pani poslankyňa Petrík, no asi ťa trochu sklamem, ale bude zbytočné, aby si dávala procedurálny návrh, aby to posudzoval ústavnoprávny výbor, pretože nie je to v rozpore s rokovacím poriadkom. (Reakcia z pléna.) Rokovací poriadok rieši akurát predkladanie, nevykrikujte tu, prosím, rokovací poriadok rieši predkladanie nových návrhov zákonov... (reakcia z pléna); poprosím nejaký, pridať nejaký čas; ... predkladanie nových návrhov zákonov v lehote šiestich mesiacov, nerieši predkladanie pozmeňujúcich návrhov. Už sme tu mali prípad, keď SaS navrhla zrušiť daň zo straty, ktorú zaviedla druhá Ficova vláda, neprešlo to, potom na nejakej ďalšej schôdzi to navrhla SNS, upozornil som na to, tak SNS svoj návrh stiahla, lebo teda zjavne bol podaný v tej istej veci a nebola dodržaná šesťmesačná lehota, ale na tej istej schôdzi to SNS presadila cez nejaký pozmeňujúci návrh. Čiže nie je to v poriadku, ale, ale nie je to ani v rozpore so zákonom o rokovacom poriadku. Takže to by bola, to by bola zbytočná cesta. Ale to čo, to, čo chcem povedať, že keby SNS predložila svoj návrh v takej verzii, ako bude tá výsledná, do ktorej sa dostane po, po schválení tohto pozmeňujúceho návrhu, ktorý teraz predniesla pani poslankyňa Smolíková, no tak to by som bol veľmi zvedavý, ako by ten ústavnoprávny výbor rozhodol, lebo, lebo to už by asi konštatoval, že to je v tej istej veci, a niektorí kolegovia poslanci už vtedy, keď sme o tom rokovali, upozorňovali na to, že v druhom čítaní sa tam pozmeňujúcimi návrhmi dostanú tie isté veci, ktoré boli v zákone, o ktorom sa rokovalo a ktorý, ktorý nebol schválený.
Kollár, Boris, predseda NR SR (2021-12-03):
Prosím, prezentujme sa a hlasujeme. (Hlasovanie.) Prítomných 141 poslancov, za 127, proti 8, zdržalo sa 5, nehlasoval 1. Konštatujem, že Národná rada na návrh vlády rozhodla, že tento vládny návrh zákona prerokuje v skrátenom legislatívnom konaní. Pokračujeme hlasovaním v druhom čítaní o zákone z 9. novembra 2021, ktorým sa dopĺňa zákon č. 409/2011 Z. z. o niektorých opatreniach na úseku environmentálnej záťaže, vrátenom prezidentkou Slovenskej republiky na opätovné prerokovanie Národnou radou (tlač 797). Dávam slovo spoločnému spravodajcovi z výboru pre pôdohospodárstvo a životné prostredie poslancovi Martinovi Feckovi, aby hlasovanie uvádzal. Chcem ešte upozorniť, že na prijatie zákona vráteného prezidentkou Slovenskej republiky je potrebný súhlas nadpolovičnej väčšiny všetkých poslancov. Rovnakou väčšinou sa schvaľujú aj pozmeňovacie návrhy. Čiže nad 76. Nech sa páči, pán poslanec, máte slovo. (Hlasovanie o zákone z 9. novembra 2021, ktorým sa dopĺňa zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov v znení zákona č. 49/2018 Z. z. a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, vrátenom prezidentkou Slovenskej republiky na opätovné prerokovanie Národnou radou Slovenskej republiky , tlač 797.)
M. Číž, podpredseda NR SR: (2007-02-09):
(Hlasovanie.) Prítomných 125 poslancov, za návrh 75 poslancov, proti 37 poslancov, zdržalo sa 13 poslancov. Konštatujem, že tento návrh sme schválili. Vážené kolegyne, kolegovia, pristúpime k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa, či niekto chce podať návrhy podľa § 85 zákona o rokovacom poriadku. Nie je tomu tak. Vyhlasujem rozpravu za skončenú. Nech sa páči, pán spravodajca.
B. Bugár, podpredseda NR SR: (2003-10-23):
(Hlasovanie.) Prítomných je 132 poslancov, za 75, proti 23, zdržalo sa 33, nehlasoval 1. Konštatujem, že tento brilantný návrh pána poslanca Minárika bol schválený.
Grendel, Gábor, podpredseda NR SR (2020-06-04):
Ďakujem, pán minister. Máme teda posledných päť minút vyhradených na hodinu otázok. A ďalšia otázka je od pána poslanca Šudíka na ministra životného prostredia pána Budaja: „Vážený pán minister, aké opatrenia navrhujete na zníženie škodlivého smogu v mestách?“
Grendel, Gábor, podpredseda NR SR (2020-12-01):
Poprosím vás aj písomne, pán poslanec. Pán poslanec Fico.
Sulík, Richard, predseda NR SR (2011-09-08):
Vážené panie poslankyne, vážení páni poslanci, pokračujeme v prerušenom rokovaní hlasovaním v prvom čítaní. Predlžujem prestávku do 11.37 hodiny. (Krátka prestávka.) (Po prestávke.)
Kolíková, Mária, poslankyňa NR SR (2024-05-14):
Ďakujem, ďakujem veľmi pekne. Najprv by som rada reagovala na pána poslanca Huliaka. Ja by som rada bola, keby ste mi odpovedali, ako je možné, v zmysle čl. 6 bola podpísaná zmluva, je zakázané vykonávateľovi zverejňovať informácie týkajúce sa plnenia predmetu dohody na súkromných profiloch sociálnych sietí, ako aj zverejňovať fotografie usmrteného jedinca medveďa hnedého. Tak toto si prosím vysvetliť. Ako je toto možné? Pozrela som si čl. 6 ods. 2, pozrite si ho aj vy. Nech sa páči. Nevidím tam žiadnu možnosť výnimky z tohto ustanovenia a pozrela som si váš facebook. Pozrela som si váš facebook a na vašom facebooku je zdieľaná fotografia zo zabitia medveďa hnedého. (Reakcia z pléna.) No to znamená, áno, s odkazom predvolebné sľuby a je tam to usmrtené zviera. To znamená, zjavne tam je zverejnená fotografia usmrteného jedinca medveďa hnedého, čoho iného? Ja neviem, akože možno nie som tu odborník, ale dovolila som si rozpoznať medveďa hnedého na tej fotografii, bolo tam niečo iné, pán poslanec? Aha, bol to status, nebol to medveď. Dobre, tak živý medveď tam nemohol byť, máte pravdu, mohla tam byť len fotografia, ktorú ste uverejnili na svojej sociálnej sieti. Proste tak to je. Nie je to teraz debata o tom, či je Zem taká alebo onaká. Je to proste o tom, že ste dali, môže si to každý pozrieť na vašom facebooku, je tam usmrtené zviera, proste je to tak. To je prvá vec. Takže keď neviete odpovedať na moju otázku, je zrejmé, že porušujete zmluvy, zneužívate svoje postavenie. Tak potom odkazujete na to, že niekto iný sa nevyzná v téme. Ale ja len si pozerám váš facebook, sledujem, ako porušujete zákon a pravidlá. A s odkazom tiež na ostatných, pochopila som, že sa vám nepáči... (Prerušenie vystúpenia časomerom.)
Laššáková, Jana, podpredsedníčka NR SR (2015-06-19):
Prezentujme sa a hlasujeme. (Hlasovanie.) Prítomných 126 poslancov, za návrh bolo 77, proti boli 2, zdržalo sa 46 poslancov, nehlasoval 1 poslanec. Konštatujem, že Národná rada sa uzniesla, že tento návrh zákona prerokuje v druhom čítaní. Poprosím vás, pán spravodajca, dajte hlasovať o pridelení návrhu výborom. Nech sa páči, máte slovo.
R. Kaliňák, podpredseda vlády a minister vnútra SR: (2009-09-10):
Neprítomný je minister zahraničných vecí, bude ho zastupovať pán minister dopravy, pôšt a telekomunikácií Ľubomír Vážny. Pán minister zahraničných vecí je na zahraničnej ceste spolu s pánom predsedom vlády. Rovnako tak je neprítomný aj pán minister pôdohospodárstva Stanisláv Becík, nie sú naňho totiž položené žiadne otázky. Skončil som, pán predsedajúci.
Beluský, Martin, poslanec NR SR (2020-11-12):
Ďakujem za slovo, pán predsedajúci. Nuž, treba len konštatovať, že amaterizmus tejto vlády pokračuje ďalej. Veď dobre si pamätáme, že od začiatku vypuknutia tejto pandémie, v úvodzovkách, tu niekoľko mesiacov hlavný hygienik a Úrad verejného zdravotníctva prijímal opatrenia v rozpore so zákonom, že sa tu zatvárali prevádzky a pokutovali ľudia, a pred dvoma mesiacmi sme ešte len pridali tie kompetencie hlavnému hygienikovi, ktoré mu predtým chýbali. Dnes stále platí, že Úrad na ochranu osobných údajov vydal predbežné opatrenie proti preukazovaniu sa tými certifikátmi. Vláda sa s tým snažila vysporiadať vyhláškou, k tomu zase úrad zareagoval, že to stále neplatí. Dodnes vlastne je úplne právne vákuum. Proste nevieme, že čo vlastne je. A dneska pokračujeme ďalej a zase tu ideme zaplátavať ďalšie veci. Amaterizmus pokračuje.
J. Mikolaj, podpredseda vlády a minister školstva SR: (2006-12-12):
Zo všetkých výhod, ktoré poskytuje členstvo Slovenskej republiky v tejto organizácii, bude profitovať veľká časť akademickej obce, významná časť sústavy medicínskych vedných odborov a taktiež výskumné pracoviská rezortu pôdohospodárstva. Odporúčam preto Národnej rade vysloviť súhlas s touto dohodou. Ďakujem pekne.
Blanár, Juraj, podpredseda NR SR (2023-03-16):
Pokoj, páni poslanci! Pán poslanec Pročko, poprosím pokoj. Budeme pokračovať v rokovaní. Teraz požiadal o slovo pán navrhovateľ v zmysle rokovacieho poriadku. Po ňom sa pripraví posledný písomne pripravený, prihlásený pán poslanec Šefčík. Nech sa páči, pán poslanec.
Blaha, Ľuboš, podpredseda NR SR (2024-01-31):
Pani poslankyňa Veronika Veslárová.
Kollár, Boris, predseda NR SR (2022-02-22):
S ďalšou faktickou poznámkou pán poslanec Kuriak.
Jurinová, Erika, podpredsedníčka NR SR (2014-09-25):
Pán poslanec Petrák.
O. Nachtmannová, poslankyňa: (2009-06-24):
V čl. I v § 20 v ods. 2 sa v prvej vete za slová „vykonáva odborné činnosti v rámci“ dopĺňa  „orientačné  psychologické diagnostiky“. Odôvodnenie. Vychádzajúc z dôvodovej správy, ktorá uvádza, že kompetencie školského psychológa  nevylučujú orientačnú diagnostiku pre uplatnenie  potreby vlastných terapeutických postupov a pomoc pedagógom, špeciálnym pedagógom, výchovným poradcom a iným, aby mohol lepšie optimalizovať svoju činnosť, riešiť  problémy v oblasti duševného zdravia v školách, ktoré je hlavnou  prioritou celej Európskej únie a predovšetkým efektívne zasahovať v oblasti krízovej intervencie, ktorá je v súčasnosti narastajúcou celosvetovou hrozbou. Tieto slová boli použité vo viacerých  vystúpeniach. Prosím o podporenie tohto návrhu. Ďakujem.
Danko, Andrej, predseda NR SR (2019-05-14):
Ďakujem. Pani poslankyňa Remišová nie je v sále, takže stráca poradie a tým vyhlasujem rozpravu za skončenú. Chce k rozprave zaujať stanovisko navrhovateľ? Nech sa páči, pán minister.
Laurenčík, Milan, podpredseda NR SR (2020-05-14):
Prosím, zaregistrovať. Ďakujem.
Grendel, Gábor, podpredseda NR SR (2022-02-11):
Pán poslanec Marek Šefčík.
J. Baška, minister obrany SR: (2008-04-01):
Predloženým zákonom sa navrhuje novelizovať aj niektoré ďalšie všeobecne záväzné právne predpisy majúce vzťah k problematike vojenského školstva a celkovo vojenského vzdelávania. Ide predovšetkým o novelizáciu zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, ktorý vo všeobecnosti upravuje postavenie vojenských vysokých škôl, a zákona č. 346/2005 Z. z. o štátnej službe profesionálnych vojakov v znení neskorších predpisov. Do tohto zákona je potrebné premietnuť zmeny súvisiace so zrušením Národnej akadémie obrany, ktorá je služobným úradom pre profesionálnych vojakov, a s následným vytvorením nového služobného úradu akadémie ozbrojených síl. Podstatnou navrhovanou zmenou je tiež umožnenie vyslania profesionálnych vojakov v dôstojníckych hodnostiach na vysokoškolské štúdium druhého stupňa v externej forme na náklady služobného úradu a vyslanie profesionálnych vojakov v hodnostnom zbore mužstva a poddôstojníkov zaradených na funkcie vo vojenskom zdravotníctve na vysokoškolské štúdium rovnako v externej forme na náklady služobného úradu. Dovoľte mi ešte povedať a vyjadriť sa k pozmeňujúcim návrhom, ktoré sú v spoločnej správe. So všetkými týmito pozmeňujúcimi návrhmi, tak ako súhlasí spoločná správa, súhlasím aj ja. Vážená pani predsedajúca, vážené pani poslankyne, páni poslanci, žiadam vás, aby ste prerokovali a schválili predkladaný vládny návrh zákona. Ďakujem veľmi pekne.
P. Paška, predseda NR SR: (2008-04-04):
Poprosím teraz pani poslankyňu Laššákovú, aby uviedla v prvom čítaní hlasovanie o návrhu poslanca Národnej rady Slovenskej republiky Pavla Pašku na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov , je to tlač 571, je to hlasovanie v prvom čítaní.
Zimenová, Zuzana, poslankyňa NR SR (2017-04-07):
Ďakujem za slovo. Pán Burian, ja chcem zareagovať na to, ako ste tu vytiahli ten prípad Marca ako vraj ďalší príklad toho, že Natália Blahová preháňa a že my všetci preháňame, keď odvolávame ministra za veci, ktoré podľa vás sa vôbec nestali. Tak chcela by som upozorniť na to, že tie deti a tie detské výpovede sú, vážení kolegovia, dôležité. A ja naozaj zakaždým, keď ich začnete znevažovať, sa začnem ozývať. Dovoľte mi zacitovať. Pamätáte si na toho Marca len teda, aby sme, aby sme vedeli, o čo ide. Ja si ho pamätám ako plačúceho ho štátny úradník bral z triedy, ten Marco nevedel, čo sa deje. Nikto mu nič nepovedal, nevysvetlil, jednoducho ako keby to bola vec, ktorú treba vybaviť. Ja vás chcem teraz upozorniť na to, že tie deti treba brať naozaj vážne. Zacitujem z jedného dokumentu a potom vám poviem, odkiaľ to je: „Participácia detí v záležitostiach, ktoré sa ich týkajú, je upravená v čl. 12 Dohovoru OSN o právach dieťaťa. Dohovor garantuje právo dieťaťa, ktoré je schopné formulovať svoje vlastné názory, právo tieto názory slobodne vyjadrovať vo všetkých záležitostiach, ktoré sa ho týkajú, pričom sa názorom dieťaťa musí venovať patričná pozornosť. Je potrebné, aby dospelí prijímali deti ako rovnocenných partnerov, rešpektovali a zohľadňovali ich názory pri riešení otázok a problémov, ktoré sa ich dotýkajú. Názorom dieťaťa je potrebné venovať primeranú vážnosť. Názory dieťaťa je potrebné posudzovať individuálne zhodnotením každého jednotlivého prípadu. V tejto súvislosti je potrebné pripomenúť, že aj v našej aplikačnej praxi možno od niektorých odborníkov počuť vetu: Ty tomu ešte nemôžeš rozumieť, a preto tvoj názor nie je dôležitý, my najlepšie vieme, čo je pre teba dobré. Je potrebné toto zaužívané klišé odstraňovať a nahradiť práve participatívnym prístupom k deťom.“ Dovoľte mi, citovala som zo správy pani Toma... (Prerušenie vystúpenia časomerom.)
Šeliga, Juraj, podpredseda NR SR (2020-10-20):
Ďakujem pekne. Môžme pokračovať. Pán poslanec Fico, nech sa páči, máte slovo v rozprave.
Hrnčiar, Andrej, podpredseda NR SR (2019-04-04):
Vyhlasujem všeobecnú rozpravu za skončenú. Nikto nechce zaujať stanovisko. Prerušujem rokovanie o tomto bode programu. Pristúpime k prvému čítaniu návrhu poslancov Jozefa Mihála, Martina Poliačika na vydanie zákona, ktorým sa zrušuje zákon č. 385/2018 Z. z. o osobitnom odvode obchodných reťazcov a ktorým sa mení a dopĺňa zákon č. 595/2003 Z. z. o dani z príjmu v znení neskorších predpisov. Návrh zákona je uverejnený ako tlač 1330, návrh na jeho pridelenie na prerokovanie výborom je v rozhodnutí č. 1406. Dávam slovo poslancovi Martinovi Poliačikovi, aby návrh zákona uviedol. Pán poslanec tu nie je. Takže vyhlasujem prestávku a budeme pokračovať hlasovaním. (Prestávka.) (Po prestávke.)
Paška, Pavol, predseda NR SR (2013-09-19):
Ďakujem pekne. Vyhlasujem prestávku. Ešte pán poslanec Přidal.
Blaha, Ľuboš, poslanec NR SR (2019-03-27):
Dovoľte pripomenúť, že gestorský európsky výbor k lex brexit zasadá o trinástej v miestnosti č. 149. Ďakujem.
Počiatek, Ján, poslanec NR SR (2011-12-08):
Pán Dostál, tento zákon je len rámec. V skutočnosti stanovuje horný limit. Ten zákon sám osebe nerieši celé hospodárenie štátu. Každá vláda má v podstate neobmedzené množstvo možností, ako môže hospodáriť oveľa lepšie, ako sú tieto horné limity. Čiže treba to chápať tak, že je to naozaj len vrchol pyramídy. A treba si v tomto duchu stanovovať realistické, nie nereálne ciele. Čiže tento tak, ako je nastavený, je podľa môjho názoru dostatočne prísny a nijakým spôsobom neobmedzuje akúkoľvek vládu hospodáriť ešte efektívnejšie a znížiť ten dlh, dúfajme, jedného dňa aj na úplnú nulu. Takže treba ho chápať naozaj len ako rámec. Tento zákon sám osebe nie je implementáciou politík vlády. Naozaj stanovuje len horný limit. A ako som už povedal v rámci rozpravy, bolo by alibistické napríklad tam napísať v tento moment ako horný strop 50 %, keď vieme, že v prípade nulového rastu v budúcom roku vyskočí dlh už v roku 2012 na 53 %.Tak to by bol už aký alibizmus? Čiže tu sa musí vytvoriť aj priestor na to, aby sa tá situácia, ktorej dnes čelíme, stabilizovala. Ďakujem.
Pollák, Peter, poslanec NR SR (2013-11-26):
Ďakujem za slovo. Ja tie slová, ktoré sú časťou vlastne tohto zákona, hovorím už vyše roka. Čiže neviem, prečo si zvolila tú rétoriku, že niekto nás ovplyvnil. Mňa tiež nikto neovplyvnil, to už hovorím vyše roka, že je potrebné prijať takúto legislatívu. Dvadsať rokov čakáme na, na takéto aktivity, ktoré sú časťou tohto zákona. Dvadsať rokov čakáme na to, aby priestupková imunita sociálne odkázaných ľudí tu nebola, a ani ty ako hlavná riešiteľka problému, rómskeho problému počas predchádzajúceho volebného obdobia si s tým neprišla. Tiež si otravovala ľudí len e-pay kartami a ničím iným a všetci sme mali toho dosť. Nič iné okrem e-pay karty vlastne si, si nepredložila. Ja som presvedčený o tom, že rómska reforma je jediné riešenie. Tento zákon je teda štartom. Samozrejme, nemôžeme si zatvárať oči a tým pádom všetci okolo na rôznych ministerstvách musia intenzívnejšie pracovať k tomu, aby sme s rómskou reformou viac pohli dopredu. Isto vieš, že mojimi kompetenciami je poradný orgán vlády. Ja teda som ten, ktorý hovorí, že čo sa má robiť, všetky tie ostatné veci nezáležia na mne, ale na ostatných ľuďoch, ktorí teda v tejto krajine vládnu. A ešte raz iba zdôrazňujem, čakali sme dvadsať rokov a čakali sme aj počas tvojho pôsobenia ako hlavnej riešiteľky, že či prídeš s takýmito návrhmi. Neprišla si, prišla si s e-pay kartami, ktoré iba otravovali ľudí. Ďakujem.
Lipšic, Daniel, poslanec NR SR (2015-11-18):
Pán predseda, keďže nedal návrh pán predseda výboru pre obranu a bezpečnosť, tak by som chcel len upozorniť poslancov nášho výboru, že máme mimoriadne rokovanie výborov o 13.00 hod. k trestnému stíhaniu pána Výboha v Rakúsku, s tým, že dúfam, že poslanci SMER-u – nie ako minule – už nebudú mať neodkladné pracovné povinnosti a budú môcť sa zúčastniť výboru. Budeme pokračovať ďalej.
Kollár, Boris, predseda NR SR (2021-05-12):
Pán poslanec Kuriak, nech sa páči, máte slovo.
Glváč, Martin, podpredseda NR SR (2016-09-21):
Ďakujem. Prosím určenú spravodajkyňu z výboru pre pôdohospodárstvo a životné prostredie poslankyňu Evu Antošovú, aby informovala Národnú radu o výsledku rokovania výboru o tomto návrhu vlády.
Grendel, Gábor, podpredseda NR SR (2022-10-18):
V rozprave teraz vystúpi pán poslanec Ján Mičovský. Pripraví sa pán poslanec Jozef Pročko.
Pellegrini, Peter, predseda NR SR (2015-01-30):
S reakciou na faktické poznámky, pán poslanec Hlina.
Bugár, Béla, podpredseda NR SR (2019-06-26):
Pán poslanec Kollár.
Glváč, Martin, podpredseda NR SR (2018-03-23):
Ďakujem pánovi poslancovi Kamenickému a poprosím, aby zaujal miesto určené pre spravodajcov. Otváram rozpravu k Programovému vyhláseniu vlády Slovenskej republiky a jej žiadosti o vyslovenie dôvery. Do rozpravy sa písomne prihlásili poslanci, štyria za kluby, za klub OĽANO Igor Matovič, poslankyňa Kiššová, pán poslanec Kollár za SME RODINA a za Ľudovú stranu Naše Slovensko Marian Kotleba. Ale upozorňujem pána poslanca Matoviča, že prvá pôjde podľa rokovacieho poriadku pani poslankyňa, podpredsedníčka Nicholsonová. A ďalej prečítam všetkých prihlásených. Takže pán poslanec Rajtár, poslankyňa Remišová, Gáborčáková, Červeňáková, Marosz, Verešová, Vašečka, Fecko, Beblavý, Budaj, Poliačik, Klus, Heger, Suchánek, Krajniak, Osuský, Dubačová, Sopko, Krajčí, Shahzad, Dostál, Zemanová, Galek, Baránik, Galko, Grendel, Petrík, Blahová, Cigániková, Zimenová, Ivan, Kaščáková, Lukáč, Pčolinský a posledný pán poslanec Mazurek. Končím možnosť prihlásiť sa. Nech sa páči, pani podpredsedníčka.
Viskupič, Jozef, poslanec NR SR (2016-09-13):
V ničom som ho neporušil, nereagoval som na pána Fecka, reagoval som na vystúpenie pána doktora Suchánka. Žiadam vás o dve minúty na faktickú poznámku. Ďakujem.
Laššáková, Jana, podpredsedníčka NR SR (2013-05-28):
Nie, nič, že zahrmelo asi. (Smiech v sále.) Na vystúpenie pána poslanca s faktickými poznámkami páni poslanci Osuský, Martvoň, Sulík, Matovič, Jarjabek, Hraško. Končím možnosť prihlásiť sa s faktickými poznámkami, posledný je pán poslanec Hraško. Nech sa páči, pán poslanec Osuský, máte slovo.
Lipšic, Daniel, poslanec NR SR (2014-12-09):
Ďakujem veľmi pekne. Vážený pán predseda, milé kolegyne, vážení kolegovia, dovoľte mi v mene mojich kolegov predložiť tento návrh ústavného zákona, ktorý sa týka obranyschopnosti Slovenskej republiky. Ako všetci vieme, v tomto roku pred summitom NATO bola zverejnená dohoda predsedu vlády a prezidenta republiky o postupnom navyšovaní rozpočtu pre ministerstvo obrany do roku 2020 tak, aby v roku 2020 bol vo výške 1,6 % HDP. Predstava vlády je, že za funkčného obdobia do roku 2016 sa rozpočet však nebude navyšovať, dokonca boli úvahy o jeho znižovaní a k navyšovaniu dôjde až za fungovania vlády po parlamentných voľbách v roku 2016. To nie je celkom korektné, ani celkom možné. Korektné a možné je navyšovať postupne rozpočet ministerstva obrany o jednu desatinu percenta každý rok, počínajúc rokom 2016 na 1,2 % HDP až po rok 2020, kde by to bolo 1,6 % HDP. Myslím si, že sú oblasti, v ktorých by mal byť konsenzus naprieč politickým spektrom v Národnej rade a jedným z nich je zabezpečenie vonkajšej bezpečnosti krajiny. Všetci vieme, že žijeme v období, ktoré sa mení, mení sa aj bezpečnostne. Hrozby, ktoré sa nám možno zdali byť vzdialené, môžu byť v nejakom okamihu reálne. Skutočnosť, že Európa, vďakabohu, nezažila vojnu 60 alebo 70 rokov, neznamená, že vývoj je lineárny a ďalších 60 rokov bude tiež bez akéhokoľvek konfliktu. Preto si myslím, že je povinnosťou krajiny a by som povedal, že úplne prvou povinnosťou každej krajiny chrániť bezpečnosť vlastných občanov, vonkajšiu, aj vnútornú. Faktom je, že percentuálny podiel výdavkov na obranu na Slovensku v pomere k HDP sústavne klesá. V roku 2002 bol ten pomer výdavkov 1,8 % HDP, v roku 2013, teda v uplynulom roku len 0,91 %. Tým chcem povedať, že ten stav je vážny. Nemyslím si, že je správne, aby sa zvyšovali do roku 2020 naraz rozpočty pre ozbrojené sily aj kvôli tomu, že ak chceme modernizovať výzbroj ozbrojených síl, tak sa to musí urobiť len postupne aj preto, aby to bolo transparentné a nezvyšovať to naraz, ale postupne, ako to umožňuje štátny rozpočet. Myslím si, že práve tento návrh umožňuje postupné zvyšovanie do roku 2020, ktoré je udržateľné a ktoré výrazne zlepší obranyschopnosť našej krajiny. V posledných dňoch sme dostávali informácie od premiéra o tom, aké on má informácie o hrozbe potenciálneho konfliktu. Neviem, aké ich má, nejako ich nešpecifikoval a neprezradil. Ale v každom prípade vieme, a nielen z našej východnej hranice, ale zo situácie na Blízkom východe, že situácia sa nemá tendenciu výrazne zlepšovať. Naopak si myslím, že je našou povinnosťou na to reagovať aj vo forme ústavného zákona, ktorý je finančne udržateľný a ktorý zlepšuje tú absolútne najzákladnejšiu, najzákladnejšiu úlohu každého štátu a to je zabezpečiť bezpečnosť vonkajšiu, aj vnútornú svojich obyvateľov. Preto vás chcem poprosiť, keďže ten návrh v princípe vychádza z dohody akoby prezidenta a predsedu vlády, aby ste návrh ústavného zákona v prvom čítaní podporili. Ďakujem veľmi pekne.
P. Paška, predseda NR SR: (2009-09-09):
(Hlasovanie.) 132 prítomných, 31 za, 71 proti, 29 sa zdržalo, 1 nehlasoval. Ani o tomto návrhu nebudeme rokovať v druhom čítaní. Pani poslankyňa Tkáčová a pán poslanec Štefanec podali návrh na zmenu zákona, ktorým sa mení a dopĺňa zákon č. 39/1993 Z. z. o Najvyššom kontrolnom úrade. Pán poslanec Mikuš uvedie hlasovanie v prvom čítaní.
Laurenčík, Milan, podpredseda NR SR (2020-04-29):
Ďakujem, na vaše vystúpenie evidujem jednu faktickú poznámku. Pán poslanec Eduard Kočiš, nech sa páči.
Ďuriš Nicholsonová, Lucia, podpredsedníčka NR SR (2017-09-06):
Pán poslanec Krajčí, nech sa páči.
Kavecká, Monika, poslankyňa NR SR (2021-03-16):
Ďakujem veľmi pekne za slovo. Vážený pán predsedajúci, vážené panie poslankyne, vážení páni poslanci, v súlade s § 80 ods. 1 zákona o rokovacom poriadku som bola určená uznesením výboru č. 86 za spravodajkyňu k návrhu uvedeného zákona (tlač 460). Predkladám informáciu k predloženému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby predmetný návrh zákona výbory prerokovali do 30. apríla 2021 a gestorský výbor do 3. mája 2021. Poprosím vás, pán predsedajúci, otvorte všeobecnú rozpravu. Ďakujem.
Drucker, Tomáš, minister zdravotníctva SR (2016-10-27):
Ďakujem pekne, pán predsedajúci. Vážená pani poslankyňa, dovoľte mi, aby som v mene pána ministra financií, ktorého odteraz budem zastupovať, vám poďakoval za položenú otázku a prečítal odpoveď pána ministra Petra Kažimíra. Od januára 2016 sa zvýšilo materské zo súčasných 65 % denného vymeriavacieho základu na 70 %. Vzhľadom na daňovo-odvodové zaťaženie príjmu z práce sa týmto opatrením dosiahla náhrada čistej mzdy približne na úrovni 90 %. V súčasnosti sa pripravuje legislatíva na ďalšie zvýšenie materskej na 75 % vymeriavacieho základu, čo je v súlade s cieľmi programového vyhlásenia vlády. Na podporu zamestnanosti matiek s deťmi sa od januára 2016 zvýšila aj maximálna suma príspevku na starostlivosť o dieťa z 230 na 280 eur na pokrytie nákladov rodičov na služby starostlivosti o dieťa. Za účelom rozšírenia kapacít cenovo dostupných zariadení starostlivosti o deti do troch rokov sa nastavujú aj podmienky na finančnú podporu tohto druhu služieb. Ďakujem pekne. Skončil som.